Torsten Schack Pedersen (V), 2007-04-27:
»Venstre, så ved du, det bliver til noget«.
Det var Venstres valgslogan ved sidste folketingsvalg.
Det blev ledsaget af en hel række konkrete valgløfter, som vi i Venstre gerne ville måles og vejes på.
I dag gennemfører vi endnu et af Venstres valgløfter, nemlig muligheden for, at danske studerende kan tage deres taxametertilskud med til en uddannelse i udlandet.
I Venstre ønsker vi, at de danske studerende skal have de bedst mulige vilkår for at kunne studere i udlandet, og ved at kunne tage en hel eller en del af sin uddannelse i udlandet får danske studerende internationale erfaringer, indsigt i andre lande og kulturer og gør brug af globaliseringens mange positive muligheder.
I Venstre er vi optaget af at give de danske studerende mulighed for at tage en uddannelse af allerhøjeste kvalitet.
Det betyder, at studerende også skal have mulighed for at studere i udlandet, uden at det skal være høj deltagerbetaling for undervisningen, der skal forhindre det.
Derfor har vi i Venstre sagt, at danske studerende skal kunne tage pengene med til en uddannelse i udlandet; det skal være lige så let at studere i Oxford som i Odense.
I dag er de studerendes mulighed for at tage til udlandet for at studere uden selv at skulle betale begrænset af universiteternes udviklingsaftaler med andre universiteter.
I Venstre ønsker vi, at de studerende skal have et bedre tilbud.
Derfor skal de studerende ikke begrænses af universiteternes udvekslingsaftaler med andre universiteter.
Danske studerende skal have mulighed for at tage en del af deres uddannelse, op til 2 år, på et universitet i udlandet og tage taxametertilskuddet med.
Dette vil give langt flere studerende mulighed for at studere i udlandet.
For hvis man i dag ønsker at studere på et universitet, som ens danske universitet ikke har en udvekslingsaftale med, må man gribe til egen lomme for at finansiere et ophold.
I Venstre mener vi, at det ikke skal være forbeholdt rige folks børn at kunne rejse til udlandet og tage en del eller en hel uddannelse.
Derfor skal de studerende kunne tage det taxametertilskud med, som deres uddannelse i Danmark ellers ville have udløst.
Vi giver internationaliseringen af de danske uddannelser et enormt løft med dette forslag.
I op til 2 år får de danske studerende som sagt mulighed for at tage taxametertilskuddet med til udlandet enten som en del af en uddannelse, hvor den danske uddannelsesinstitution skal give forhåndsmerit, eller som en hel kandidatuddannelse, hvor de studerende får adgang til de bedste universiteter i verden.
Med en positivliste, hvor 100 af verdens allerbedste universiteter optræder sammen med de universiteter, som danske universiteter i forvejen har udvekslingsaftaler med, vil danske studerende virkelig have mulighed for at komme ind på de bedste uddannelser i hele verden.
Det giver ikke bare de studerende bedre mulighed for at studere i udlandet, men også en mulighed for at tage deres uddannelse lige præcis der, hvor det måtte være allermest interessant og fagligt udfordrende.
Listen med de godkendte universiteter bliver ikke en liste af karakterer som et indisk kastesystem, men en liste, hvor studerende, hvis argumenterne og dokumentationen er i orden, kan søge om at få optaget nye universiteter, således at det bliver muligt at komme hen, hvor man ønsker det, hvis det kan godkendes.
I Venstre er vi utrolig stolte af det foreliggende lovforslag.
Det er en del af velfærdsaftalen fra sidste år, så det er et bredt flertal, der står bag, og i Venstre glæder vi os over, at der er så massiv opbakning i Folketinget til at give studerende bedre vilkår og til at indfri endnu et af Venstres valgløfter fra sidste valgkamp.